ભારતમાં અત્યારે ટૂરિઝમ ઇન્ડસ્ટ્રીની મોસમ ચડતી છે. નવેમ્બરથી જાન્યુઆરીની વચ્ચે મોટી સંખ્યામાં ટૂરિસ્ટો અને એનઆરઆઇ ભારતમાં આવતા હોય છે. એ સમયે રિયલ એસ્ટેટ સેક્ટર પણ ઝડપથી સારું ટ્રેડિંગ કરવાની આશા ધરાવે છે. આમાંથી મોટા ભાગના તેમના વસવાટ દરમ્યાન શહેરમાં અપાર્ટમેન્ટ ખરીદવાનું પસંદ કરે છે. સુનીલ મંત્રી ગ્રુપના ચૅરમૅન સુનીલ મંત્રી કહે છે કે એનઆરઆઇ અને ટૂરિસ્ટ જેઓ સામાન્ય રીતે આ સીઝન દરમ્યાન ફ્લૅટ ખરીદતા હોય છે તેમની ઇન્કવાયરી આવવાની શરૂ થઈ ગઈ છે. જોકે હકીકત જોવા જઈએ તો ડ્રીમ હોમ ખરીદવું અને એ પણ મુંબઈ જેવા મસમોટા શહેરમાં આ વર્ષે કદાચ વધુ મુશ્કેલભર્યું થઈ જશે. લોકો માટે ફ્લૅટ લેવો એક સપનું જ છે. ૧૯૯૧ના ડેવલપમેન્ટ કન્ટ્રોલ રૂલ્સમાં મ્યુનિસિપલ કમિશનરે આ જુલાઈ મહિનામાં પ્રપોઝ્ડ અમેન્ડમેન્ટ લાવવાનું વિચાર્યું હતું એને કારણે મુંબઈના બિલ્ડરો અને ડેવલપરો અત્યંત નારાજ છે. ટૂંકમાં તમારા સપનાનું ઘર કદાચ વધુ મોંઘું થશે. કમિશનરે આ પ્રસ્તાવમાં કરેલા સૂચન પ્રમાણે કૉર્પોરેશન જે ફ્રી એફએસઆઇ (ફ્લોર સ્પેસ ઇન્ડેક્સ) બિલ્ડરોને બાલ્કની, ફ્લાવરબેડ અને એવી મોટી ઍમેનિટીઝ માટે આપે છે એમાં ૧૦૦ ટકા પ્રીમિયમનો વધારો થશે.